Jääpall
Jääpall (kasutatakse ka ingliskeelset nimetust bandy) on võistkondlik pallimäng, mida mängitakse jääväljakul kahe uiskudel liikuva võistkonna vahel. Mõlemas võistkonnas on 11 mängijat. Eesmärk on palli toimetamine vastasmeeskonna väravasse. Jääpallil on sarnasusi jalgpalli, jäähoki, maahoki ja saalihokiga. Väljak on umbes sama suur kui jalgpalliväljak ning mänguaeg jaguneb kaheks 45-minutiseks poolajaks. Mäng toimub jääl ning mängijad kasutavad jääpallikeppe ja väikest palli. Erandkorras, kui ilm on väga külm või sajab lund, võib mänguaja lühendada kaheks 30-minutiseks poolajaks.